মুহাম্মাদ আজীজুর রহমান

মাওলানা আজীজুর রহমান একজন বাংলাদেশী রাজনীতিবিদ। তিনি ২০২৬ সালে যশোর-১ (শার্শা) আসনের একজন নির্বাচিত সংসদ সদস্য।

ব্যক্তিজীবন
মুহাম্মদ আজীজুর রহমানের মাতা রাবিয়া খাতুন এবং পিতা ইদরিছ আলী। তিনি ১৯৫১ সালের ১ মে যশোর জেলার শার্শা উপজেলার বাগআঁচড়া ইউনিয়নে জন্মগ্রহণ করেন। কর্মজীবনে তিনি বাগআঁচড়া ইউনাইটেড মাধ্যমিক বিদ্যালয়ে শিক্ষকতা করেন।

রাজনৈতিক জীবন
তিনি বাংলাদেশ জামায়াতে ইসলামীর কেন্দ্রীয় কর্মপরিষদে সদস্য হিসেবে দায়িত্ব পালন করছেন। ২০০৮ সালে নির্বাচনে যশোর-১ আসন থেকে পরাজিত হন। রাজনৈতিক জীবনের বিভিন্ন পর্যায়ে তিনি একাধিকবার কারাবরণ করেন। ২০২৪ সালের রাজনৈতিক পটপরিবর্তনের আগে দীর্ঘ সময় ধরে বিভিন্ন ‘গায়েবি’ ও রাজনৈতিক মামলার কারণে তিনি আত্মগোপনে থাকতে বাধ্য হন এবং বিভিন্ন সময় কারাগারেও ছিলেন। ৮ সেপ্টেম্বর ২০১৫ তারিখে তৎকালীন যশোর জেলা জামায়াতের আমির হিসেবে দায়িত্ব পালনকালে তাকে ঝিনাইদহ থেকে গ্রেপ্তার করা হয়। এছাড়া ১৯ সেপ্টেম্বর ২০২৩ তারিখে প্রকাশিত এক সংবাদে জানানো হয়, যশোরের শার্শা উপজেলায় তারসহ জামায়াতের ২৩ জন নেতাকর্মীর বিরুদ্ধে বিস্ফোরক আইনে মামলা করা হয়েছিল। পুলিশ দাবি করেছিল, তারা নাশকতার উদ্দেশ্যে বৈঠক করছিলেন।

ত্রয়োদশ জাতীয় সংসদ নির্বাচন
ত্রয়োদশ জাতীয় সংসদ নির্বাচনে যশোর-১ আসনে বাংলাদেশ জামায়াতে ইসলামী মনোনীত প্রার্থী মুহাম্মদ আজীজুর রহমান ১ লাখ ১৯ হাজার ৯৩ ভোট পেয়ে বেসরকারিভাবে নির্বাচিত হয়েছিলেন। এ আসনে তার নিকটতম প্রতিদ্বন্দ্বী বিএনপি মনোনীত প্রার্থী মো. নুরুজ্জামান লিটন পেয়েছিলেন ৯৩ হাজার ৫৪২ ভোট।

 তথ্যসূত্র 

 বহিঃসংযোগ 

বিষয়শ্রেণী:ত্রয়োদশ জাতীয় সংসদ সদস্য
বিষয়শ্রেণী:জীবিত ব্যক্তি
বিষয়শ্রেণী:১৯৫১-এ জন্ম
বিষয়শ্রেণী:বাংলাদেশ জামায়াতে ইসলামীর রাজনীতিবিদ
বিষয়শ্রেণী:যশোর জেলার রাজনীতিবিদ